পূর্ত সড়কের (ডিভিশন ২) এগজিকিউটিভ ইঞ্জিনিয়া র অশোক কুমার বলছেন, ‘‘ক্ষয়িষ্ণু ওই সেতুর জন্য ওভারলোডিং মস্ত সমস্যা। নতুন সেতু তৈরি হচ্ছে ঠিকই। কিন্তু, সেটা তো রাতারাতি তৈরি সম্ভব নয়।’’ পূর্ত দফতর সূত্রে জানা গিয়েছে, ১৯৬২ সালের ১৭ জুন রাজ্য সড়কে অজয় নদের উপরে ইলামবাজারে বর্ধমান-বীরভূম সংযোগকারী ওই সেতুর নির্মিত হয়। বীরভূম-সহ আশপাশের কিছু জেলা তো বটেই, একাধিক রাজ্যের সঙ্গে কলকাতার অন্যতম যোগাযোগের মাধ্যম এই সেতু। প্রায় দু’দশক আগে এই রাস্তাটি খোলনলচে বদলে পানাগড়–মোরগ্রাম হাইওয়ের তকমা পাওয়ার পরে সেতুর উপরে যানবাহন বেড়ে গিয়েছিল কয়েকশো গুণ। দিনের পর দিন ক্ষমতার বাইরে ওই সেতু দিয়ে হাজারও পণ্যবাহী গাড়ি যাতায়াত করেছে।